LT Europos Sąjungos oficialusis leidinys L 315/67

KOMISIJOS REGLAMENTAS (ES) Nr. 1198/2013

2013 m. lapkričio 25 d.

kuriuo nutraukiamas antisubsidijų tyrimas dėl importuojamo Argentinos ir Indonezijos kilmės biodyzelino ir kuriuo panaikinamas Reglamentas (ES) Nr. 330/2013, kuriuo įpareigojama registruoti importuojamą produktą

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau – pagrindinis reglamentas), ypač į jo 14 ir 24 straipsnius,

pasikonsultavusi su Patariamuoju komitetu,

kadangi:

1. PROCEDŪRA

(1) 2012 m. rugsėjo 27 d. Europos biodyzelino taryba (toliau – skundo pateikėjas) gamintojų, kurie pagamina daugiau nei 25 % viso Sąjungoje pagaminamo biodyzelino kiekio, vardu pagal pagrindinio reglamento 10 straipsnį pateikė Europos Komisijai (toliau – Komisija) skundą dėl tariamai žalingo Argentinos ir Indonezijos kilmės biodyzelino gamybos subsidijavimo.

(2) Skunde pateikti šio produkto subsidijavimo ir dėl to daromos materialinės žalos prima facie įrodymai, kurių pakako tyrimo inicijavimui pagrįsti.

(3) 2012 m. lapkričio 10 d. Komisija pranešimu Europos Sąjungos oficialiajame leidinyje (toliau – pranešimas apie inicijavimą) paskelbė apie antisubsidijų tyrimo dėl į Sąjungą importuojamo Argentinos ir Indonezijos kilmės biodyzelino inicijavimą (2).

(4) Apie tyrimo inicijavimą Komisija oficialiai pranešė skundo pateikėjui, kitiems žinomiems Sąjungos gamintojams, žinomiems Argentinos ir Indonezijos eksportuojantiems gamintojams, žinomiems importuotojams, tiekėjams, platintojams, naudotojams ir žinomoms susijusioms asociacijoms, taip pat Argentinos ir Indonezijos valdžios institucijoms. Suinteresuotosios šalys buvo paragintos raštu pareikšti savo nuomonę ir prašyti jas išklausyti per pranešime apie inicijavimą nustatytą terminą.

(5) Visos suinteresuotosios šalys, pateikusios prašymą išklausyti ir jame nurodžiusios svarbias priežastis, dėl kurių reikėtų jas išklausyti, buvo išklausytos.

(6) 2013 m. balandžio 10 d. Komisija nustatė, kad importuojamas Argentinos ir Indonezijos kilmės biodyzelinas turi būti registruojamas pagal 2013 m. balandžio 10 d. Reglamentą (ES) Nr. 330/2013. (3)

2. SKUNDO ATSIĖMIMAS IR TYRIMO NUTRAUKIMAS

(7) 2013 m. spalio 7 d. raštu Komisijai skundo pateikėjas oficialiai atsiėmė skundą.

(8) Pagal pagrindinio reglamento 14 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.

(9) Atliekant tyrimą nenustatyta jokių aplinkybių, įrodančių, kad nutraukus šį tyrimą būtų prieštaraujama Sąjungos interesams. Todėl Komisija mano, kad šį tyrimą reikėtų nutraukti. Apie tai buvo pranešta suinteresuotosioms šalims ir joms suteikta galimybė teikti pastabas. Tačiau pastabų, dėl kurių būtų daroma išvada, kad tyrimo nutraukimas prieštarautų Sąjungos interesams, Komisija negavo.

(10) Todėl Komisija daro išvadą, kad antisubsidijų tyrimas dėl į Sąjungą importuojamo Argentinos ir Indonezijos kilmės biodyzelino turėtų būti nutrauktas.

(11) Importuojamo Argentinos ir Indonezijos kilmės biodyzelino registraciją, nustatytą vadovaujantis Komisijos reglamento (ES) Nr. 330/2013 1 straipsniu, reikėtų nutraukti, o minėtą reglamentą panaikinti,

PRIĖMĖ ŠĮ REGLAMENTĄ:

1 straipsnis

Antisubsidijų tyrimas dėl importuojamų Argentinos ir Indonezijos kilmės riebalų rūgščių monoalkilesterių ir (arba) parafininių gazolių, gaunamų sintetinant ir (arba) apdorojant vandeniu, neiškastinės kilmės, tiek grynų, tiek mišinio pavidalo, kurių KN kodai šiuo metu yra ex 1516 20 98, ex 1518 00 91, ex 1518 00 95, ex 1518 00 99, ex 2710 19 43, ex 2710 19 46, ex 2710 19 47, 2710 20 11, 2710 20 15, 2710 20 17, ex 3824 90 97, 3826 00 10 ir ex 3826 00 90, nutraukiamas.

2 straipsnis

Muitinėms pavedama nutraukti importuojamų produktų registraciją, nustatytą vadovaujantis Komisijos reglamento (ES) Nr. 330/2013 1 straipsniu.

3 straipsnis

Komisijos reglamentas (ES) Nr. 330/2013 panaikinamas.

4 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2013 m. lapkričio 25 d. Komisijos vardu Pirmininkas José Manuel BARROSO

(1) OL L 188, 2009 7 18, p. 93.

(2) OL C 342, 2012 11 10, p. 12.

(3) OL L 102, 2013 4 11, p. 13.